3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์

บริษัทผลิตและจำหน่ายผลิตภัณฑ์หลังคาและไม้ฝา อันได้แก่ กระเบื้องไฟเบอร์ซีเมนต์
กระเบื้องคอนกรีต ผลิตภัณฑ์ไม้ฝาสังเคราะห์ และอุปกรณ์ที่เกี่ยวกับการมุงหลังคา
รวมทั้งการให้บริการเกี่ยวกับการติดตั้งกระเบื้องหลังคา

  1. กระเบื้องไฟเบอร์ซีเมนต์ (Fiber Cement Tile)

กระเบื้องไฟเบอร์ซีเมนต์ ผลิตจากปูนซีเมนต์ปอร์ตแลนด์ ผสมกับแร่ใยหินและน้ำ
ทนทานความร้อนได้สูง ตัวแผ่นกระเบื้องมีความบาง น้ำหนักเบา แต่มีความแข็งแรง ราคาถูก
และมีอายุการใช้งานที่ยาวนานโดยเฉลี่ยมากกว่า 10 ปี
ประกอบกับโครงสร้างบ้านของคนไทยส่วนใหญ่ทำจากวัสดุประเภทไม้
จึงเหมาะกับหลังคาที่มีน้ำหนักเบา อีกทั้งวิธีการมุงไม่มีความยุ่งยากซับซ้อน หาซื้อได้ง่าย
ทำให้เป็นที่นิยมใช้กันแพร่หลายมากที่สุดในหมู่คนไทยมายาวนานกว่า 40 ปี

  2. กระเบื้องคอนกรีต (Concrete Tile)

กระเบื้องคอนกรีต ผลิตจากปูนซีเมนต์ปอร์ตแลนด์ ทรายหยาบ สีฝุ่นและน้ำ
โดยทั่วไปมีความหนาและหนักกว่ากระเบื้องไฟเบอร์ซีเมนต์
โครงสร้างของบ้านจำเป็นต้องแข็งแรงกว่า วิธีการมุงหลังคาต้องการความชำนาญที่สูงกว่า
อย่างไรก็ดี ด้วยความสวยงามที่เหนือกว่า กระเบื้องคอนกรีตจึงได้รับความนิยมมากขึ้นเรื่อยๆ
โดยเฉพาะโครงการบ้านจัดสรร

  3. ไม้ฝา (Siding Board)

ไม้ฝา หรือ ไม้สังเคราะห์ผลิตจากปูนซีเมนต์ปอร์ตแลนด์ เยื่อกระดาษ
และส่วนผสมอื่นประเภทเดียวกับกระเบื้องไฟเบอร์ซีเมนต์ จึงมีอายุการใช้งานที่ยาวนาน
ไม่มีปัญหาการผุพังหรือปลวกกัดกินเหมือนไม้จริง แต่มีลวดลายและความยืดหยุ่นสูงคล้ายกับไม้จริง
และเริ่มเป็นที่แพร่หลายในประเทศไทยเพียงไม่กี่ปี
ปัจจุบันมีการพัฒนาเพื่อตอบสนองความต้องการในใช้งานที่หลากหลาย เช่นการนำไปใช้ทดแทนไม้
ทำฝาผนัง ฝ้าเพดาน ไม้ระแนง ไม้เชิงชาย และไม้พื้น เป็นต้น

4. กลุ่มผลิตภัณฑ์เจียระไน (Jearanai Product)

กลุ่มผลิตภัณฑ์เจียระไน เป็นกลุ่มผลิตภัณฑ์ใหม่ของบริษัทซึ่งออกวางตลาดในไตรมาสที่ 4 ปี 2548
เป็นสินค้าที่ผลิตจากปูนซีเมนต์ปอร์ตแลนด์ เยื่อกระดาษ ใยสังเคราะห์
ส่วนผสมอื่นเช่นเดียวกับกระเบื้องไฟเบอร์ซีเมนต์แต่ไม่มีใยหิน

กลุ่มผลิตภัณฑ์เจียระไน มีแนวโน้มที่จะเป็นที่ต้องการของตลาดเพิ่มขึ้น
ทั้งนี้มาจากรูปแบบเรียบทันสมัยสามารถประยุกต์ใช้กับแบบบ้านสมัยใหม่รวมถึงแบบบ้านทรงไทย
ซึ่งในปี 2549 บริษัทมุ่งเน้นการสร้างโครงการอ้างอิง เช่นโครงการอุทยานประวัติศาสตร์หว้ากอ
จังหวัดประจวบคีรีขันธ์

สำหรับผลิตภัณฑ์แผ่นผนังเจียระไน
บริษัทได้มีการพัฒนาระบบผนังสำเร็จรูปทดแทนการก่ออิฐฉาบปูนและลดระยะเวลาในการก่อสร้าง
โดยจะนำไปใช้กับโครงการบ้านเอื้ออาทร เป็นโครงการแรกในปี 2549 ส่วนสินค้าไม้ระแนง
ไม้บัวและไม้เชิงชายเป็นการพัฒนาสินค้าเพื่อรองรับความต้องการสินค้าในกลุ่มที่ไม่มีใยหิน
ซึ่งมีแนวโน้มที่จะเพิ่มขึ้นตามกระแสตลาดและผู้บริโภครุ่นใหม่

ผลิตภัณฑ์อื่นๆ: นอกจากผลิตภัณฑ์ดังที่ได้กล่าวข้างต้นแล้ว
บริษัทยังเป็นผู้จำหน่ายอุปกรณ์ประกอบหลังคาหลากหลายชนิด เช่น แผ่นสะท้อนความร้อน
แปกัลวาไนซ์ป้องกันสนิม รางน้ำฝน อุปกรณ์ยึดกระเบื้อง เช่น ตะปูเกลียว ขอยึดเชิงชาย
ขอยึดกระเบื้อง เป็นต้น อุปกรณ์ยึดครอบแบบ Dry Fix System แผ่นกันนก ซิลิโคน สีทาปูนทราย
เป็นต้น

3.2 การตลาดและภาวะการแข่งขัน

3.2.1 ภาวะอุตสาหกรรมและการแข่งขัน

สถานการณ์เศรษฐกิจไทยได้รับผลกระทบจากปัจจัยลบหลายด้าน ได้แก่ราคาน้ำมัน
อัตราดอกเบี้ยและวิถีทางการเมืองที่เปลี่ยนแปลงไป
ส่งผลกระทบต่อภาคอสังหาริมทรัพย์ให้มีการชะลอตัว
ซึ่งส่งผลกระทบโดยตรงกับธุรกิจกลุ่มผู้ผลิตกระเบื้องหลังคาและอุปกรณ์ก่อสร้างต่างๆ

  (ก) ผู้ประกอบการในอุตสาหกรรม

ผู้ประกอบการในอุสาหกรรมหลังคาและไม้ฝา
การแข่งขันจะเป็นลักษณะของการพัฒนาสินค้าที่มีอยู่ให้มีความหลากหลายและตอบสนองความต้องการของผู้บริโภครุ่นใหม่มากขึ้น
ดังนั้นการพัฒนาจึงออกมาในลักษณะของรูปแบบและเฉดสีที่มีความทันสมัย
และการพัฒนาสินค้าที่ใช้ทดแทนไม้ธรรมชาติ ได้แก่ ไม้ฝา ไม้ระแนง ไม้เชิงชาย ไม้บัว
รวมถึงไม้พื้น และแผ่นผนัง เป็นต้น

(ข) ภาวะการแข่งขันของตลาดในประเทศ

กลุ่มสินค้ากระเบื้องไฟเบอร์ซีเมนต์ เนื่องจากเป็นตลาดขนาดใหญ่และเป็นสินค้าที่มีราคาต่ำ
ทำให้สินค้ายังเป็นที่นิยมใช้กันอย่างต่อเนื่อง
ดังนั้นผลกระทบเนื่องจากด้านภาวะเศรษฐกิจของประเทศ ส่งผลกระทบต่อตลาดนี้ไม่มากนัก

กลุ่มสินค้ากระเบื้องคอนกรีต เป็นสินค้าที่พึ่งพิงโครงการบ้านจัดสรรเป็นส่วนใหญ่
จากสถานการณ์ดังกล่าว
ส่งผลกระทบโดยตรงต่ออุปสงค์ของตลาดโครงการบ้านจัดสรรมีการชะลอตัวอย่างรุนแรง
ขณะที่ผู้ผลิตมีอัตราการผลิตส่วนเกิน ส่งผลทำให้การแข่งขันด้านราคามีความรุนแรง

กลุ่มสินค้าไม้ฝาสังเคราะห์ ตลาดยังคงมีทิศทางการเติบโตอย่างต่อเนื่อง
ทั้งนี้ผู้ผลิตได้พัฒนารูปแบบการใช้งานที่หลากหลาย เพื่อที่จะทดแทนไม้จริงซึ่งมีราคาสูงและหายาก
การพัฒนาดังกล่าวส่งผลให้ตลาดมีขนาดใหญ่ขึ้น นอกจากนี้ผู้ผลิตมีการวางสินค้า ณ
จุดขายของตัวแทนจำหน่ายเพิ่มขึ้นทำให้ผู้บริโภคเข้าถึงสินค้าได้ง่ายและสะดวกขึ้น

สำหรับส่วนแบ่งทางการตลาดในปี 2548 มีรายละเอียดดังนี้

  ------------------------------- ------------------- -------------------
  ผู้ประกอบการ (หน่วย : ล้านบาท)      ยอดขาย ปี2548        สัดส่วนยอดขาย

  1. กลุ่มปูนซิเมนต์ไทย                9,588.54            53.00%

  2. กลุ่มมหพันธ์                     3,584.88            19.82%

  3. กระเบื้องตราเพชร               2,085.87            11.53%

  4. กลุ่มกฤษณ์                      1,452.73            8.03%

  5. คอนวูด                        573.00              3.17%

  6. กระเบื้องหลังคาเซรามิคไทย        483.02              2.67%

  7. ศรีกรุงธนบุรี                    322.51              1.78%

  รวม                             18,090.55           100.00%
  ------------------------------- ------------------- -------------------

ที่มา : กรมพัฒนาธุรกิจการค้า กระทรวงพาณิชย์

อนึ่ง
หากเปรียบเทียบมูลค่านำเข้าของกระเบื้องหลังคาจากต่างประเทศมีสัดส่วนที่น้อยมากเมื่อเทียบกับมูลค่าตลาดในประเทศ
โดยมีมูลค่านำเข้า ในปี 2547 : 2548 : 2549 จำนวน 16.62 : 15.12 : 8.32
ล้านบาทตามลำดับ ซึ่งมีมูลค่าลดลงทุกปี
ดังนั้นภาวะการแข่งขันของตลาดจึงเป็นการแข่งขันระหว่างผู้ประกอบการในประเทศเป็นหลัก

(ค) ภาวะการแข่งขันในตลาดต่างประเทศ

การส่งออกกระเบื้องหลังคาของไทยไปยังตลาดต่างประเทศโดยในปี 2549
การส่งออกกระเบื้องหลังคาคิดเป็นมูลค่า 595.75 ล้านบาท ซึ่งเพิ่มขึ้น 40.38% จากปี 2548

มูลค่าการส่งออกกระเบื้องมุงหลังคา

+----------------------------------+-----------+-----------+----------+
| รายการสินค้า                       | ปี 2547    | ปี 2548    | ปี 2549   |
|                                  |           |           |          |
| (หน่วย:ล้านบาท)                    |           |           |          |
+----------------------------------+-----------+-----------+----------+
| กระเบื้องไฟเบอร์ซีเมนต์               | 274.91    | 308.66    | 452.04   |
+----------------------------------+-----------+-----------+----------+
| กระเบื้องคอนกรีต                    | 93.46     | 115.73    | 143.71   |
+----------------------------------+-----------+-----------+----------+
| รวมมูลค่าส่งออก (ล้านบาท)            | 368.38    | 424.39    | 595.75   |
+----------------------------------+-----------+-----------+----------+
| อัตราการขยายตัว (%)                | 16.07%    | 15.20%    | 40.38%   |
+----------------------------------+-----------+-----------+----------+

ที่มา: กรมศุลกากร

การส่งออกโดยผู้ผลิตภายในประเทศไทย ส่วนใหญ่เป็นการส่งออกไปยังประเทศเพื่อนบ้าน ได้แก่
ลาว กัมพูชา มาเลเซีย และพม่า เนื่องจากเป็นสินค้าที่มีน้ำหนักมากและแตกเสียหายง่าย
และมีค่าขนส่งสูงเมื่อเทียบกับมูลค่าสินค้า จึงมีข้อจำกัดในการขนส่งระยะทางไกล
รวมทั้งตลาดประเทศเพื่อนบ้านยังมีความนิยมและเชื่อมั่นต่อคุณภาพของสินค้าจากประเทศไทย
ดังนั้นการแข่งขันในตลาดประเทศเพื่อนบ้านจึงเป็นการแข่งขันเพื่อแย่งชิงส่วนแบ่งตลาดในระหว่างกลุ่มผู้ผลิตในประเทศมากกว่าเป็นการแข่งขันกับผู้ผลิตในต่างประเทศ

ประเทศคู่ค้า

+-----------------+---------------+-----------+------------+----------+
| มูลค่าการส่งออก    | กระเบ         | สัดส่วน     | กระ        | สัดส่วน    |
|                 | ื้องไฟเบอร์ซีเมนต์ |           | เบื้องคอนกรีต |          |
| (หน่วย:ล้านบาท)   |               |           |            |          |
+-----------------+---------------+-----------+------------+----------+
| ลาว             | 258.63        | 57.21%    | 26.54      | 26.46%   |
+-----------------+---------------+-----------+------------+----------+
| กัมพูชา           | 170.12        | 37.63%    | 11.47      | 12.98%   |
+-----------------+---------------+-----------+------------+----------+
| มาเลเซีย         | 10.60         | 2.34%     | 33.41      | 30.37%   |
+-----------------+---------------+-----------+------------+----------+
| พม่า             | 11.58         | 2.56%     | 2.44       | 1.70%    |
+-----------------+---------------+-----------+------------+----------+
| อื่นๆ             | 1.11          | 0.26%     | 69.85      | 28.49%   |
+-----------------+---------------+-----------+------------+----------+
| รวม             | 452.04        | 100.00%   | 143.71     | 100.00%  |
+-----------------+---------------+-----------+------------+----------+

ที่มา: กรมศุลกากร

การบุกตลาดต่างประเทศในปี 2549 ทำให้บริษัทมีการเติบโตของรายได้จากร้อยละ 4.89 ในปี
2548 มาเป็นร้อยละ 7.44 ของมูลค่าการขายสินค้าทั้งหมดในปี 2549 หรือเพิ่มขึ้น 77.20%
แนวโน้มการส่งออกยังมีทิศทางที่เพิ่มขึ้น โดยบริษัทจะขยายตลาดส่งออกไปยังประเทศเกาหลี ญี่ปุ่น
และประเทศในตะวันออกกลาง

(ง) แนวโน้มการแข่งขันในอนาคต

ในอุตสาหกรรมตลาดกระเบื้องหลังคาสำหรับผู้ผลิตยังคงเน้นตลาดภายในประเทศเป็นสำคัญ
แม้ว่าตลาดส่งออกไปยังประเทศเพื่อนบ้านจะมีแนวโน้มเพิ่มสูงขึ้น
แต่ก็คงเป็นสัดส่วนที่น้อยเมื่อเทียบกับมูลค่าตลาดโดยรวม

ด้านการแข่งขันตลาดภายในประเทศ
ยังคงมีการแข่งขันอย่างรุนแรงในด้านการพัฒนาและการนำผลิตภัณฑ์ใหม่เข้าสู่ตลาดทั้งในด้านรูปแบบ
และเฉดสี รวมทั้งประเภทของผลิตภัณฑ์
เพื่อตอบสนองความต้องการที่หลากหลายและมุ่งเน้นความโดดเด่นเฉพาะตัวสินค้าเพิ่มขึ้น

ด้านอุปสงค์รวมในประเทศส่วนใหญ่ยังคงให้ความสำคัญกับกระเบื้องไฟเบอร์ซีเมนต์เป็นหลัก
เนื่องจากความคุ้นเคยที่มีอยู่ในตลาดมายาวนานกว่า 40 ปี
ราคาถูกเมื่อเปรียบเทียบกับสินค้าทดแทนอื่น คุณสมบัติเฉพาะที่มีความแข็งแรง ทนทาน
ป้องกันความร้อน และน้ำหนักเบา
อย่างไรก็ตามการเข้ามาของสินค้าทดแทนที่มีความหลากหลายประกอบกับการเปลี่ยนแปลงพฤติกรรมผู้บริโภค
ส่งผลให้ตลาดนี้มีการขยายตัวในอัตราที่ไม่สูงมากนัก

สำหรับสินค้ากระเบื้องหลังคาคอนกรีตนั้น ได้รับผลกระทบโดยตรงกับภาวะเศรษฐกิจที่ยังชะลอตัว
ถึงแม้ว่าพฤติกรรมผู้บริโภคจะหันมานิยมใช้กระเบื้องคอนกรีตเพิ่มขึ้น
ขณะที่ผู้ผลิตมีอัตราการผลิตส่วนเกิน
การเพิ่มกำลังการผลิตจึงส่งผลทำให้การแข่งขันด้านราคามีความรุ่นแรงอย่างต่อเนื่อง ในปี 2550
ภาพรวมเศรษฐกิจหากยังไม่มีปัจจัยบวกเข้ามา
ก็จะส่งผลให้ตลาดสินค้ากระเบื้องคอนกรีตจะยังคงมีอัตราการขยายตัวในระดับต่ำต่อไป

สำหรับการแข่งขันในผลิตภัณฑ์ไม้ฝาสังเคราะห์มีแนวโน้มที่จะเพิ่มสูงขึ้น
เนื่องจากเป็นผลิตภัณฑ์ใหม่ที่ได้รับการตอบรับจากตลาดเป็นอย่างดีโดยเฉพาะมีรูปลักษณ์และคุณสมบัติเสมือนไม้จริง
แต่มีความแข็งแรง ทนทาน และราคาต่ำกว่าไม้จริง
ผู้ผลิตหลายรายได้เพิ่มความหลากหลายของการใช้งาน มีการพัฒนาเป็นไม้ระแนง ไม้บัว ไม้เชิงชาย
ไม้พื้น และแผ่นผนังที่สามารถนำไปตกแต่งทั้งภายในและภายนอกอาคาร
ด้วยเทคโนโลยีการผลิตได้พัฒนาเป็นสินค้าที่ไม่มีใยหิน

3.2.2 ลักษณะลูกค้า กลุ่มลูกค้าเป้าหมาย และช่องทางการจำหน่าย

บริษัทมีการจำหน่ายสินค้าทั้งตลาดในประเทศและในต่างประเทศ
โดยสัดส่วนรายได้จากการขายสินค้ามีดังนี้

+------------------+-------+-------+--------+-------+-------+-------+
| รา               | ปี     | สัดส่วน | ปี 2548 | สัดส่วน | ปี     | สัดส่วน |
| ยได้จากการขายสินค้า | 2547  |       |        |       | 2549  |       |
|                  |       |       |        |       |       |       |
| (หน่วย:ล้านบาท)    |       |       |        |       |       |       |
+------------------+-------+-------+--------+-------+-------+-------+
| ในประเทศ         | 1,913 | 9     | 1,903  | 9     | 2,155 | 9     |
|                  |       | 5.96% |        | 5.11% |       | 2.56% |
+------------------+-------+-------+--------+-------+-------+-------+
| ในต่างประเทศ      | 81    | 4.04% | 98     | 4.89% | 173   | 7.44% |
+------------------+-------+-------+--------+-------+-------+-------+
| รวม              | 1,994 | 10    | 2,001  | 10    | 2,328 | 10    |
|                  |       | 0.00% |        | 0.00% |       | 0.00% |
+------------------+-------+-------+--------+-------+-------+-------+

สำหรับช่องทางการจัดจำหน่ายในประเทศ ปัจจุบันบริษัทมีตัวแทนจำหน่ายมากกว่า 600
รายทั่วประเทศและมีการจัดแบ่งระดับของตัวแทนจำหน่ายออกเป็นตัวแทนค้าส่งรายใหญ่จำนวน 35
ราย ตัวแทนรายใหญ่มีจำนวน 150 รายและที่เหลือเป็นตัวแทนทั่วไป
สำหรับกลุ่มตัวแทนค้าส่งรายใหญ่จัดเป็นลูกค้าที่มีความสัมพันธ์อันดีกับบริษัทมายาวนาน
ลูกค้าในกลุ่มนี้จะซื้อสินค้าทุกผลิตภัณฑ์ เพื่อนำไปจำหน่ายให้แก่ลูกค้ารายย่อยต่อไป

สำหรับกลุ่มลูกค้าโครงการซึ่งได้แก่โครงการบ้านจัดสรร
ซึ่งส่วนใหญ่อยู่ในเขตกรุงเทพมหานครและปริมณฑล
บริษัทให้ความสำคัญกับลูกค้ากลุ่มนี้เนื่องจากเป็นกลุ่มเป้าหมายหลักในการทำตลาดสินค้าใหม่
ถึงแม้ว่าในปัจจุบันมีสัดส่วนรายได้ลดลงเนื่องจากผลกระทบของภาวะเศรษฐกิจที่ชะลอตัว
แต่ในอนาคตบริษัทมีเป้าหมายที่จะเพิ่มสัดส่วนของรายได้ให้มากขึ้น
นอกจากนี้บริษัทยังได้ทำสัญญาการจำหน่ายสินค้าแผ่นผนังเจียระไน ให้กับโครงการบ้านเอื้ออาทร
ของบริษัท พาวเวอร์ ไลน์ เอ็นจิเนียริ่ง จำกัด (มหาชน) ซึ่งเป็นโครงการต่อเนื่อง 3 ปี

สำหรับตลาดต่างประเทศ ปัจจุบันบริษัทมีการจำหน่ายสินค้าให้ลูกค้าในประเทศเพื่อนบ้าน ได้แก่ ลาว
กัมพูชา พม่า และใต้หวัน แนวโน้มการส่งออกยังมีทิศทางที่เพิ่มขึ้น
โดยบริษัทได้ขยายตลาดส่งออกไปยังประเทศเกาหลี ญี่ปุ่น และประเทศในตะวันออกกลาง
โดยเน้นการส่งออกในสินค้ากลุ่มเจียระไนเป็นหลัก

3.2.3 กลยุทธ์ในการแข่งขัน บริษัทมีกลยุทธ์ในการแข่งขันดังต่อไปนี้

(ก) การให้บริการที่เป็นที่พึงพอใจแก่ลูกค้าทุกกลุ่ม

บริษัทมีการจัดทีมงานการตลาดเพื่อไปพบปะและสอบถามความต้องการของลูกค้า
เพื่อที่จะทราบถึงปัญหาของลูกค้าอย่างแท้จริงและแก้ไขได้อย่างถูกต้อง
มีการจัดการอบรมและพัฒนาให้กับบุคลากรของลูกค้า เช่น
การจัดอบรมช่างประจำร้านค้าและพัฒนาพนักงานขายหน้าร้านอย่างสม่ำเสมอ
นอกจากนี้ฝ่ายการตลาดได้จัดทำแบบสอบถามความพึงพอใจของลูกค้าที่มีต่อการบริการของบริษัทโดยมีการสำรวจ
1-2 ครั้งต่อปีเพื่อนำมาปรับปรุงการบริการของบริษัทให้ดียิ่งขึ้น

(ข) การบริการขนส่งสินค้าให้ตรงต่อเวลาอย่างมีประสิทธิภาพ

บริษัทมุ่งมั่นที่จะรักษามาตรฐานการบริการส่งมอบสินค้าให้ตรงเวลาอย่างมีประสิทธิภาพ
เป็นไปตามนโยบายการส่งมอบสินค้าให้ถึงมือลูกค้าภายใน 24 ชั่วโมง นับจากเวลาที่ได้รับคำสั่งซื้อ
ยกเว้นกรณีระยะทางไกลหรือกรณีได้รับคำสั่งซื้อหลังเที่ยงวัน
และเพื่อให้บรรลุวัตถุประสงค์อย่างเป็นรูปธรรม
บริษัทได้ปรับปรุงระบบการจัดส่งสินค้าทั้งระบบให้มีความเชื่อมโยงกัน ตั้งแต่การผลิต การเก็บสินค้า
การรับคำสั่งซื้อ การขนย้ายสินค้าจากคลังสินค้าขึ้นรถบรรทุก รวมถึงการบริการหลังการขาย
นอกจากนี้ยังมีโครงการเยี่ยมลูกค้าในเรื่องโลจิสติก เพื่อแนะนำการกองเก็บสินค้าที่มีประสิทธิภาพ

(ค) การพัฒนาและนำเสนอผลิตภัณฑ์ใหม่ๆ ออกสู่ตลาดอย่างต่อเนื่อง

บริษัทมีนโยบายให้ความสำคัญเกี่ยวกับการพัฒนาและนำเสนอผลิตภัณฑ์ใหม่ๆ ออกสู่ตลาด
เพื่อตอบสนองผู้บริโภคที่มีความต้องการที่หลากหลาย ไม่ว่าจะเป็นกระเบื้องหลังคา ไม้ฝา แผ่นผนัง
หรืออุปกรณ์ติดตั้งต่างๆ รวมทั้งการบริการเหมามุงโดยทีมงานที่มีประสบการณ์
และการพัฒนาเทคโนโลยีการผลิตเพื่อรองรับการแข่งขันในอนาคต

(ง) การรักษาระดับราคาของสินค้าให้อยู่ในฐานะที่แข่งขันได้

บริษัทมีนโยบายในการกำหนดราคาสินค้าและค่าบริการที่ทัดเทียมกับคู่แข่งในตลาดโดยมุ่งเน้นคุณภาพบนความหลากหลายของผลิตภัณฑ์
และการให้บริการเพื่อสร้างความแตกต่างที่ดีกว่า รวมทั้ง การกำหนดราคาที่เป็นธรรมกับผู้บริโภค
การให้ส่วนลดที่เหมาะสมกับคู่ค้าเพื่อเป้าหมายที่แข่งขันได้ ท้ายสุดเพื่อรักษาอัตรากำไรที่ยอมรับได้

(จ) การพัฒนาช่องทางการจัดจำหน่าย

ปัจจุบันบริษัทมีตัวแทนจำหน่ายมากกว่า 600 รายทั่วประเทศ ซึ่งที่มีความเข้มแข็งและเป็นกำลังสำคัญ
บริษัทมีนโยบายชัดเจนในการพัฒนาช่องทางการจัดจำหน่ายที่มีอยู่อย่างต่อเนื่อง
เช่นการจัดอบรมสัมมนาให้ความรู้ในด้านต่างๆ เพื่อเพิ่มขีดความสามารถในการแข่งขัน
รวมถึงการหาช่องทางการจัดจำหน่ายใหม่ๆ
ไปยังกลุ่มลูกค้าโครงการที่อยู่อาศัยทั้งภาครัฐและภาคเอกชน
โดยบริษัทได้มีการแนะนำผลิตภัณฑ์ให้กับกลุ่มบริษัทสถาปนิกและเจ้าของโครงการ
เพื่อให้ทราบถึงผลิตภัณฑ์ของบริษัท รวมทั้งการขยายช่องทางการจัดจำหน่ายไปยังประเทศเกาหลี
ญี่ปุ่นและประเทศในตะวันออกกลาง

3.3 การจัดหาผลิตภัณฑ์หรือบริการ

3.3.1 การผลิต

ปัจจุบัน บริษัทใช้นโนบายการผลิตเต็มกำลังการผลิต เพื่อรักษาระดับการผลิตให้สม่ำเสมอตลอดทั้งปี
รวมทั้งเพื่อทำให้เกิดการประหยัดต้นทุนจากการผลิต (Economy of Scale)
และทำสต๊อกสำหรับขายในช่วงที่มียอดขายสูงกว่ากำลังการผลิตที่มีอยู่ ระหว่างปี 2547 – 2548
บริษัทใช้อัตรากำลังการผลิตมากกว่า 100% แต่ในปี 2549 บริษัทได้ขยายสายการผลิตใหม่ๆ
ซึ่งยังอยู่ในช่วงทดลองเดินเครื่องจักร
ส่งผลให้สายการผลิตใหม่ยังใช้กำลังการผลิตได้ไม่เต็มอัตรากำลังการผลิต
ดังนั้นอัตราการใช้กำลังการผลิตโดยประมาณในปี 2549 อยู่ที่ 90%

3.3.2 การจัดหาวัตถุดิบ

วัตถุดิบที่ใช้ในกระบวนการผลิตมีการจัดซื้อมาจากทั้งในประเทศและต่างประเทศดังนี้

(ก) ในประเทศ เป็นวัตถุดิบที่มีจากแหล่งผลิตภายในประเทศ เช่น ปูนซีเมนต์ปอร์ตแลนด์ ทราย
สีชนิดต่างๆ เยื่อกระดาษ และวัตถุดิบอื่นๆ โดยมีสัดส่วนการใช้วัตถุดิบภายในประเทศลดลงจาก
65.45% ในปี 2548 มาเป็น 61.87% ของวัตถุดิบที่ใช้ทั้งหมดในปี 2549
เนื่องจากสัดส่วนการผลิตกระเบื้องคอนกรีตลดลง

(ข) ต่างประเทศ เป็นวัตถุดิบที่มีแหล่งผลิตภายนอกประเทศ เช่น ใยหิน ใยสังเคราะห์
และเยื่อกระดาษ เป็นต้น โดยมีสัดส่วนการใช้วัตถุดิบจากต่างประเทศเพิ่มขึ้นจาก 34.55% ในปี
2548 มาเป็น 38.13% ของวัตถุดิบที่ใช้ทั้งหมด ในปี 2549
เนื่องจากราคาและสัดส่วนการใช้ใยสังเคราะห์จากต่างประเทศเพิ่มสูงขึ้น

3.3.3 สภาพปัญหาเกี่ยวกับวัตถุดิบ

การขาดแคลนวัตถุดิบ ที่ผ่านมานั้น บริษัทไม่เคยประสบปัญหาการขาดแคลนวัตถุดิบที่ใช้ในการผลิต
เนื่องจากบริษัทมีบริหารจัดการและมีการวางแผนในการสั่งซื้อเป็นอย่างดี
รวมทั้งมีการสั่งซื้อจากคู่ค้าหลายรายของแต่ละประเภท นอกจากนี้
บริษัทยังมีวงเงินสินเชื่อหมุนเวียนอย่างเพียงพอ และมีความสัมพันธ์อันดีกับคู่ค้าอย่างยาวนาน
ทำให้บริษัทได้รับความเชื่อถือจากคู่ค้าเป็นอย่างดี

3.3.4 ผลกระทบต่อสิ่งแวดล้อม

บริษัทปฏิบัติตามข้อกำหนดของหน่วยงานภาครัฐที่กำกับดูแลเรื่องผลกระทบต่อสิ่งแวดล้อมอย่างเคร่งครัด
ซึ่งรวมถึงกระทรวงอุตสาหกรรม กระทรวงทรัพยากรธรรมชาติและสิ่งแวดล้อม กระทรวงสาธารณสุข
และกระทรวงมหาดไทย ซึ่งมีการตรวจสอบบริษัทเป็นประจำ โดยในระยะ 3 ปีที่ผ่านมา
บริษัทสามารถปฏิบัติตามข้อกำหนดของทุกหน่วยงานที่กำกับดูแล ไม่มีประวัติการกระทำผิด
อันจะทำให้มีผลกระทบต่อสิ่งแวดล้อม

ทั้งนี้ในประเด็นเรื่องการใช้ใยหิน บริษัทปฏิบัติตามประกาศกระทรวงมหาดไทย เรื่อง
ความปลอดภัยในการทำงานเกี่ยวกับภาวะแวดล้อม
ซึ่งกำหนดความเข้มข้นของใยหินในบรรยากาศของการทำงานโดยเฉลี่ยไม่เกินกว่า 5 เส้นใย /
อากาศ 1 ลูกบาศก์เซนติเมตร และประกาศแนบท้ายใบอนุญาตประกอบกิจการโรงงาน (ร.ง.4)
ซึ่งกำหนดความเข้มข้นของใยหินในบรรยากาศของการทำงานโดยเฉลี่ยไม่เกินกว่า 2 เส้นใย /
อากาศ 1 ลูกบาศก์เซนติเมตร

ผลการตรวจวัดความเข้มข้นของใยหินจำนวน 9 จุด เมื่อวันที่ 6-7กันยายน 2549

  --------------------------------- ---------------------------------------
  หน้าที่/บริเวณ                        ปริมาณความเข้มข้นของฝุ่นแร่ใยหิน (Asbestos)

                                    จำนวนเส้นใยต่อบรรยากาศหนึ่งลูกบาศก์เซนติเมตร

  เตรียมวัตถุดิบ FC3                    ไม่พบ

  เตรียมวัตถุดิบ FC5-6                  ไม่พบ

  เตรียมวัตถุดิบ FC4                    0.00321

  เตรียมวัตถุดิบ FC2                    0.00005

  ปั้นครอบ FC3-4                      0.00013

  ปั้นครอบ FC5-6                      ไม่พบ

  Pack ครอบ FC3-4                   ไม่พบ

  คลังเก็บใยหิน                        0.00024

  เครื่องไสไม้ฝา                       ไม่พบ
  --------------------------------- ---------------------------------------

ทั้งนี้ ผลการตรวจวัดความเข้มข้นของใยหินจาก 9 จุดในบริเวณโรงงานเมื่อวันที่ 6-7 กันยายน
2549 ปรากฏว่าบริษัทสามารถปฏิบัติตามเกณฑ์มาตรฐานของกระทรวงมหาดไทยได้ทั้ง 9 จุด

สำหรับด้านการบำบัดน้ำเสีย บริษัทได้ทำการติดตั้งระบบบำบัดน้ำเสียเพิ่มเติมในปี 2549
เพื่อใช้ในการบำบัดน้ำที่ผ่านกระบวนการผลิต ซึ่งน้ำที่ผ่านกระบวนการบำบัดแล้วทางบริษัทฯ
ได้นำกลับเข้ามาใช้ในกระบวนการผลิตอีกครั้ง

สำหรับด้านการลดมลภาวะทางอากาศซึ่งเกิดจากฝุ่นในการตัดกระเบื้องและสารระเหยที่ใช้เคลือบกระเบื้อง
บริษัทได้ทำการติดตั้งระบบกำจัดฝุ่นแบบแห้งและห้องดูดไอสารระเหยในกระบวนการผลิต

การลงทุนเพื่อลดผลกระทบต่อสิ่งแวดล้อมในระยะเวลา 3 ปีที่ผ่านมาดังนี้

  ----------------------- --------------------------- --------------------
  ปี                       รายการ                      จำนวนเงิน (ล้านบาท)

  2547                    บำบัดอากาศ และน้ำเสีย          0.21

  2548                    บำบัดอากาศ และน้ำเสีย          1.72

  2549                    บำบัดอากาศ และน้ำเสีย          2.05
  ----------------------- --------------------------- --------------------